遊層巖
作者：練潜夫
朝代：宋

paragraphs: 朝尋白鵝山，夕次層巖曲。
中虛谷窈窕，一水流其腹。
澄渟注淵奫，冬夏不盈縮。
初疑有神物，毛骨森戚促。
魂驚不敢吐，髮膩不敢沐。
跨梁怛臨深，矧敢濯余足。
聞昔宅祕怪，蒙鴻狀河瀆。
黄昏嘷猩鼯，正晝飛蝙蝠。
豚肩走巫覡，歌舞神所欲。
尋幽到其趾，精爽戒託宿。
張公熙寧初，曾是舒幽獨。
鎸題百許字，煥爛奪人目。
幾呵護守嚴，百魅不敢觸。
往往風雨夜，啾啾鬼神哭。
乃知正直士，所至即蒙福。
往時元次山，今日蔣穎叔。
或鑱陽華銘，或刻舜祠錄。
與公成三人，萬代仰高躅。
因書巖石間，聊用美淇澳。